Serena wen, nou wag haar suster Venus | Netwerk24
11 Maart 2018 21:15
Serena Williams het Saterdag haar terugkeer na beroepstennis met ’n sege van 7-6(5), 7-5 oor Kiki Bertens by die Paribas Ope in Indian Wells voortgesit en sal nou, in die derde ronde, teen haar suster Venus te staan kom.
Serena Williams in aksie Saterdag in die Parabais Ope in haar wedstryd teen Kiki Bertens van Nederland.Foto: Getty Images
Serena, wat meer as 13 maande lank nie gespeel het nie nadat sy verlede jaar geboorte geskenk het aan ’n dogter, het met tye gesukkel, maar het haar krag gebruik om die 29ste gekeurde Nederlander tot oorgawe te dwing in Kalifornië.
Venus het tot die derde ronde deurgedring deur die Roemeniër Sorana Cirstea met 6-3, 6-4 te klop.
Maandag se ontmoeting sal die vroegste tussen die sussies in ’n toernooi wees sedert die tweede ronde van die Australiese Ope in 1998.
Dit sal die 29ste keer wees dat hulle teen mekaar speel, met Serena wat 17-11 voorloop.
Daardie rekord sluit in ’n wedstryd wat Venus prysgegee het by Indian Wells in 2001, toe sy haar weens ’n kniebesering minute voor hul halfeindstryd onttrek het.
Toeskouers het hul misnoeë tydens die eindstryd te kenne gegee toe hulle Serena uitgejou het en ook haar suster en pa, Richard Williams, toe hulle opgedaag het om die eindstryd dop te hou.
Serena het dié toernooi ná daardie gebeurte tot in 2015 geboikot.
Meer oor: Indian Wells | Tennis | Serena Williams
Serena wen 1ste wedstryd ná dogter se geboorte